寶鍾院
作者：任希夷
朝代：宋

paragraphs: 九江淵輪彭蠡東，江濆上下懸石鍾。
洪爐大冶見奇怪，千仞硉矹雲濤衝。
旁羅簨虡萬石從，側立跂行勢飛動。
螭蟠蛇結增層崖，神剜鬼劃森幽洞。
有如萬鈞陳未央，猛獸怒翅將騰驤。
豈同九耳豐山上，欲鳴猶待天雨霜。
南音函胡北清越，未許人人盡幽絕。
小聲鏜鞳大噌𠴈，留與坡仙汎明月。
長風巨浪相吐吞，金鏞自奏天然聲。
非雷非霆中清濁，龍淵蛟窟驚鏗鍧。
獻子歌鍾景無射，千載寥寥聲寂寂。
此石長留天地間，海若馮夷能拊擊。